12 in hospitaal ná voorval by avo-pakhuis   Argieffoto van ‘n avokadoboom Foto: Alice_Alphabet, Pixabay Minstens 12 mense is Donderdagoggend na die Mediclinic Tzaneen in Limpopo geneem ná ŉ voorval by ŉ avokadopeerpakhuis buite die dorp. Annine Dormehl, woordvoerder van ER24, het gesê paramedici is na die pakhuis in Politsi, noord van Tzaneen, ontbied nadat die mense glo ammoniak ingeasem het. “By paramedici se aankoms op die toneel is drie werkers op die vloer aangetref terwyl al die ander werkers uit die gebou ontruim is,” het Dormehl gesê. “Daar was vermoedelik ŉ ammoniaklekkasie deur die nag en die werkers het gesukkel om asem te haal toe hulle vanoggend by die pakhuis opdaag.” Agt mense is eers suurstof toegedien voor hulle na die hospitaal geneem is vir verdere behandeling. Vier van die mense is deur ander nooddienste op die toneel behandel en na die hospitaal geneem.